Bles Bridges se gedenksteen geskendDie Afrikaanse musieklegende, Bles Bridges, se gedenksteen net buite Bloemhof in Noord-Wes is geskend. (Foto: Facebook/Sunette Bridges) Die Afrikaanse musieklegende, Bles Bridges, se gedenksteen net buite Bloemhof in Noord-Wes is geskend. Dié gedenksteen, wat opgerig is nadat Bridges in Maart 2000 daar verongeluk het, het deur die jare heen ’n belangrike kultuur- en erfenisbaken vir talle Afrikaanssprekendes en -musiekliefhebbers geword. Daar is egter nie sekerheid oor presies wanneer die gedenksteen geskend is nie, maar volgens Albert Nel, VF Plus-raadslid in die Lekwa-Teemane-munisipaliteit, moes dit vroeër die week plaasgevind het. “Sommige mense kom Bloemhof toe nét om die gedenksteen te besoek. Wanneer mense deur die dorp ry, kyk hulle uit daarvoor,” het Nel aan Maroela Media verduidelik. Sunette Bridges, Bles se dogter wat tans in die VSA woonagtig is, het in ’n onlangse Facebook-plasing haar ontsteltenis met die skending van die gedenksteen uitgespreek. “Ek is nie heeltemal seker wat die arme siel probeer bereik het nie, want so mooi en kosbaar as wat daardie gedenksteen vir ons is, bly dit ’n gedenksteen en al het jy, wie jy ook al is, dit nou loop verwoes, sal jy nooit, in alle ewigheid, my pa se nalatenskap kan uitwis nie. Hy leef in ons harte en sy musiek is steeds in ons ore en dit sal nooit verander nie,” het Sunette geskryf. “Ek lees ook met groot hartseer hoe soveel van Suid-Afrikaners se geliefdes wie se grafte geskend word en hoe haglik dit by begraafplase in Suid-Afrika lyk. ’n Mens kan nie sulke dinge verstaan nie,” het Sunette in ’n volgende Facebook-plasing geskryf. “Ek weet die mense wat nie meer met ons is nie, is ook nie in daardie begraafplase nie, maar daardie rusplekkies is vir ons wat agterbly ’n teken dat iemand eens hier op aarde by ons was. Dis bitter jammer dat sulke plekke nie beter versorg word nie.” Tientalle mense van oor die hele land het hul hulp en bystand in die herstel van die gedenksteen aangebied. “Die omgewing waarin die gedenksteen opgerig is, het deur die jare nie net mense gelok wat eer aan die musieklegende betoon het nie, maar ook diegene wat onder die koeltebome wil ontspan, ’n vleisie wil braai en wil kuier,” sê Nel. Leë drankbottels het rondom die geskende gedenksteen gelê, wat Nel laat glo dat mense wat “onder die prop was” dit verwoes het. Nel, wat dikwels self opknappingswerk in die gemeenskap doen, het gesê die VF Plus en ’n paar lede van die gemeenskap het in Mei die omgewing rondom die gedenksteen opgeruim. Hy het egter benadruk dat die gedenksteen nie lank in dié toestand gaan wees nie. “Dit is vir die VF Plus belangrik dat ons kultuur en erfenis behoue bly.” Hy het aan Maroela Media bevestig dat daar reeds planne vir die herstel en opknapping van die gedenksteen is. “Hopelik kan ons binnekort die nuwe gedenksteen opknap met ’n rooi roos of twee daarby.”